Fid-29 ta' Mejju 2018, it-28 stat membru tal-UE qablu dwar kif jiġu ffinanzjati €3 biljun addizzjonali għall-Faċilità tal-UE għar-Refuġjati fit-Turkija bħala appoġġ għar-refuġjati Sirjani. Wara l-qbil politiku li ntlaħaq fil-Kunsill Ewropew, l-istati membri kkonfermaw fil-laqgħa tal-Kumitat tar-Rappreżentanti Permanenti (Coreper) li €2 biljun minn dan l-ammont ser jiġu ffinanzjati mill-baġit tal-UE u l-€1 biljun li jifdal mill-kontribuzzjonijiet mill-istati membri skont is-sehem tagħhom fid-DNG tal-UE. Il-qbil jonora l-impenn li ttieħed mill-UE skont id-dikjarazzjoni bejn l-UE u t-Turkija tat-18 ta' Marzu 2016 biex jiġi pprovdut it-tieni ħlas parzjali ta' €3 biljun għall-faċilità tar-refuġjati qabel ma jintużaw kompletament it-€3 biljun allokati inizjalment. Dan jippermetti lill-Kummissjoni li tħejji miżuri konkreti sabiex tagħmel fondi addizzjonali disponibbli għar-refuġjati. Il-faċilità għar-refuġjati qed taħdem b'suċċess u pprovdiet għajnuna prezzjuża lir-refuġjati Sirjani fit-Turkija b'affarijiet essenzjali, bħall-kura tas-saħħa u l-edukazzjoni. Il-qbil ta' llum wasal fil-waqt it-tajjeb biex jiżgura li l-appoġġ tagħna għall-proġetti differenti fuq il-post jista' jkompli mingħajr interruzzjoni, f'konformità mal-wegħda tagħna tal-2016. Marinela Petrova, viċi ministru għall-finanzi tal-Bulgarija Il-faċilità qed tipprovdi assistenza lir-refuġjati fit-Turkija f'għadd ta' oqsma, bħall-għajnuna umanitarja, il-kura tas-saħħa, l-edukazzjoni u l-appoġġ soċjoekonomiku. Il-qbil dwar it-tieni porzjon ta' finanzjament ser jiżgura li proġetti f'oqsma importanti, bħall-edukazzjoni tat-tfal refuġjati, jistgħu jkomplu mingħajr interruzzjoni meta l-kuntratti taħt l-ewwel porzjon jintemmu. Meta mqabbel mal-2016, meta l-finanzjament tal-ewwel porzjon ġie deċiż, m'għadx hemm ħtieġa daqshekk urġenti biex isir disponibbli ammont kbir ta' flus malajr. Għalhekk l-istati membri kkunsidraw li l-impenji għandhom għal darb'oħra jiġu mifruxa fuq sentejn – l-2018 u l-2019 – iżda li l-perijodu ta' kuntrattar jiġi estiż sal-2020. Dan għandu jtaffi l-pressjoni fuq il-baġits annwali tal-UE, li ser jiffinanzjaw proporzjon akbar ta' dan it-tieni porzjon milli għamlu għall-ewwel wieħed. Skont il-qbil milħuq illum, il-faċilità għar-refuġjati ser tkompli tkun sorveljata minn kumitat ta' tmexxija magħmul minn rappreżentanti mill-Kummissjoni Ewropea u l-istati membri. Il-kompitu tiegħu huwa li jiżgura li l-proġetti jitwettqu b'mod tajjeb għall-benefiċċju tar-refuġjati. Passi li jmiss Filwaqt li għadu pendenti qbil dwar il-finanzjament tat-tieni porzjon għall-faċilità għar-refuġjati, fit-22 ta' Ġunju 2018, il-Kunsill approva l-abbozz ta' baġit emendatorju nru 3 għall-baġit tal-EU għall-2018. L-abbozz ta' baġit emendatorju jalloka €500 miljun mill-baġit tal-UE għall-finanzjament ta' estensjoni tal-faċilità fl-2018. Il-Parlament Ewropew mistenni jadottah fis-seduta plenarja tiegħu tal-4 ta' Lulju 2018. Fondi ulterjuri għall-faċilità huma previsti fl-abbozz ta' baġit tal-UE għall-2019. Fl-istess ħin tal-qbil dwar it-tnedija tat-tieni porzjon tal-Faċilità għar-Refuġjati fit-Turkija, il-mexxejja tal-UE llum qablu wkoll li jiġu trasferiti €500 miljun mill-11-il riżerva tal-Fond Ewropew għall-Iżvilupp lejn il-Fond Fiduċjarju tal-UE għall-Afrika. L-Istati Membri huma, barra minn hekk, mitluba li jagħmlu aktar kontribuzzjonijiet biex ifornu l-Fond Fiduċjarju tal-UE għall-Afrika. Dawn il-fondi addizzjonali għandhom jgħinu biex jindirizzaw il-ħtiġijiet tal-migranti u l-kawżi ewlenin tal-migrazzjoni. Dikjarazzjoni bejn l-UE u t-Turkija tat-18 ta' Marzu 2016 (stqarrija għall-istampa, 18/03/2016) Rotta tal-Lvant tal-Mediterran